钦定古今图书集成/历象汇编/庶征典/第086卷 > 《唐书》 > 《五行志》
## 钦定古今图书集成/历象汇编/庶征典/第086卷 > 《唐书》 > 《五行志》

雨。少阴之气，其气毁则不雨。少阴者，金也，金为刑，为
兵，刑不辜，兵不戢，则金气毁，故常为旱。火为盛阳，阳
气强悍，故圣人制礼以节之，礼失则僭而骄，炕以导
盛阳，火盛则金衰，故亦旱。于五行土实制水，土功兴
则水气壅阏，又常为旱。《天官》有东井，主水事。天汉、天
江，亦水祥也。水与火仇，而受制于土，土火谪见，若日
“蚀过分而未至，与七曜循中道之南，皆旱祥也。”

商

### 成汤十有八祀大旱

按《史记殷本纪》不载。　按《通鉴前编》：“十有八祀伐夏
桀放之于南巢。三月，商王践天子位，是岁大旱。
十有九祀大旱。”

按《史记殷本纪》不载。　按《竹书纪年》云云。

二十祀，大旱。

按《史记殷本纪》不载。　按《竹书纪年》云云。

二十有一祀，大旱。

按《史记殷本纪》不载。　按《竹书纪年》：“二十一年，大旱，
祷金币。”

按《管子》：“天以时为权，地以财为权，人以力为权，君以
令为权。”失天之权，则人地之权亡。汤七年旱，民之无
𥼷卖子者。汤以庄山之金铸币，而赎民之无𥼷卖子
者。

按：《汉书食货志》：晁错说上曰：“圣王在上而民不冻饥
者，非能耕而食之，织而衣之也，为开其资财之道也。
故尧禹有九年之水，汤有七年之旱，而国亡捐瘠者，
以畜积多而备先具也。”

〈注〉捐谓民有饥相弃捐者，或谓贫乞者为捐。

按《大纪》伊尹言于王，发庄山之金铸币，通有无于四
方以赈救之，民是以不困。

二十二祀，大旱。

按《史记殷本纪》不载。　按《竹书纪年》云云。

二十三祀，大旱。

按《史记殷本纪》不载。　按《竹书纪年》云云“二十有四祀，大旱。”

按《史记殷本纪》不载。　按《庄子》，“汤之时，八年七旱，而
崖不为之加损。”

按《荀子》：“汤旱而祷曰：‘政不节与？使民疾与？何以不雨，
致斯极也？宫室崇与？女谒盛与？何以不雨，致斯极也？
苞苴行与？谗夫昌与？何以不雨，致斯极也’？”

按《吕氏春秋·顺民篇》：“汤克夏而正天下，天大旱，五年
不收，汤乃以身祷于桑林，曰：‘余一人有罪，无及万夫；
万夫有罪，在余一人。无以一人之不敏，使上帝鬼神
伤民之命’。”于是剪其发，劘其手，以身为牺牲，用祈福
于上帝。民乃大悦，雨乃大至。

按：《竹书纪年》：“二十四年，大旱，王祷于桑林，雨。”

按《说苑》：“汤时，大旱七年，煎沙烂石。于是使人以三足
鼎祝山川，教之祝曰：‘政不节耶？使民疾耶？苞苴行耶？
谗夫昌耶？宫室崇耶？女谒盛耶？何不雨之极也’？”言未
既，天大雨。

按皇甫谧《帝王世纪》：“汤时大旱，殷史曰：‘卜当以人祷’。
汤曰：‘吾谓宜自当’。”遂斋戒剪发断爪，己为牲，祷于桑
林之野，告于上天，已而雨大至。

按《大纪》：“祷于桑林之社，天油然作云，沛然下雨，岁则
大熟，天下讙洽。作桑林之乐，名曰《大濩》。”

按《通鉴前编》，按《说苑》《淮南子》所载，俱与《荀子》大同小异。《史记》及《东汉书》注乃有“剪发断爪，身为牺牲” 之说。夫以汤之圣，当极旱之时，反躬自责，祷于林野，此其为民吁天之诚，自能格天致雨，何以如《史》《汉》所云？且人祷之占，理所不通，圣王岂信其说？而剪发断爪，毁伤父母遗体，岂圣人所为？或出野史？